Asunnottomaksi jäänyt Björn, 54, ”muutti” Ruotsin-laivaan – näin paljon hän maksaa asumisestaan

Björn Mattsson menetti työnsä ja asuntonsa Tukholmassa. Mies keksi ratkaisun keväällä 2018. Hän matkustaa Tukholman ja Maarianhaminan väliä niin kauan kuin hänen rahansa riittävät.

Maarianhaminasta ja Tukholmaan kulkevat laivat ovat tulleet tutuksi miehelle, joka jäi ilman asuntoa.­

Tukholman Spångassa ennen asunut 54-vuotias konsultti Björn Mattsson joutui pahaan kierteeseen Tukholmassa. Häneltä menivät alta työt ja asunto.

Tilanne kärjistyi, kun Mattsson sai sosiaalihuollosta vaatimuksen, että hänen pitää muuttaa asumaan 300 kilometrin päähän Hagforsiin Värmlannin lääniin tai jäädä ilman sosiaalihuollon apua.

Myöhemmin selvisi, että hänelle tarjottu asunto Hagforsissa on luokiteltu asumiskelvottomaksi. Miehelle selvisi, että sosiaalihuollon hänelle tarjoamassa asunnossa vilisi rottia ja torakoita. Asunto oli lisäksi homeessa.

Mattssonin erikoisesta tapauksesta kertoivat ruotsalaiset Hem & Hyra ja Aftonbladet -lehdet huhtikuussa 2018.

– Tuntuu, että minua on loukattu. Minua selvästi halveksitaan ja olen siksi masentunut, Mattsson kertoo Aftonbladetissa.

Näin miehen asunnottomuus alkoi

Björn Mattssonin asuminen vaikeutui Hem & Hyra -lehden mukaan vuonna 2013. Hän kärsi terveysongelmista, tärkeä ihmissuhde päättyi ja hän teki sosiaalihuollon mukaan joitakin virheitä työnhaussaan.

Mattsson teki vielä ennen vuotta 2013 töitä konsulttina ja asui Nynäshamnissa, Tukholman läänin eteläosassa. Pian hänen työsuhteensa muuttuivat lyhyiksi eikä hänellä ollut enää varaa pitää pysyvää asuntoa. Tilanne paheni ja hän asui lopulta salaa kellarivarastoissa ja häkkikomeroissa Tukholman esikaupunkialueella.

Pyysin apua kaupungilta

Hänen tilanteensa muuttui kestämättömäksi ja hän pyysi apua Tukholman Spånga-Tenstan kaupunginosahallinnosta vuoden 2017 syyskuussa. Hän pääsikin tilapäiseen hotellimajoitukseen Tukholmassa Kungens kurvan alueelle.

Vuoden 2018 aikana tilanne paheni, sillä muutama viikko sitten kerrottiin, ettei hän hae riittävän aktiivisesti asuntoja. Spånga-Tenstan sosiaalihuolto ilmoitti, ettei hotelliasumista voi siksi enää jatkaa.

– Olin hakenut kaikkiaan 700 asuntoa. Tästä minulla on myös dokumentit, hän kertoo.

Spånga-Tenstan kaupunginosahallinto esitti toista vaihtoehtoa. Mattssonille tarjottiin asuntoa Hagforsista, Värmlannin läänistä. Heidän mukaansa asuminen olisi pysyvää ja turvallista Hagforsissa.

– Näin luki sopimuksessa, jota minulle tarjottiin allekirjoitettavaksi. Kyselin asunnosta lisää, mutta en saanut kunnon vastauksia, hän kertoo.

– Tämä tulkittiin kieltäytymiseksi ja menetin myös asumisoikeuteni hotellissa, joka sijaitsi Tukholmassa Kungens kurvan alueella. Jouduin siis kadulle, Mattsson sanoo.

Ratkaisuksi laivalla reissaaminen

Mattsson keksi kamalaan tilanteeseensa oman ratkaisun. Hän alkoi matkustaa laivalla edestakaisin Tukholman ja Ahvenanmaan välillä. Matka maksaa halvimmillaan noin 100 Ruotsin kruunua eli noin 9,60 euroa. Hintaan kuuluu lisäksi aamiainen.

Työttömänä noin vuoden ollut Björn Mattsson matkustaa siis Tukholman ja Maarianhaminan väliä niin kauan kuin hänen rahansa riittävät.

– Olen ollut sairaana pitkiä aikoja. Kun ei ole varmaa asuinpaikka, ei ole helppoa saada töitä. Tämä koskee kaikkia vastaavassa tilanteessa olevia, Mattsson kertoo ruotsalaismediassa.

Asunto Hagforsissa ei kelvannut maahanmuuttovirastolle eikä maahanmuuttajille

Mattsson selvitti hänelle Hagforsista asuntoa tarjonneen vuokranantajan taustoja. Hänen mukaansa vuokranantajan yritystä voisi luokitella hämäräperäiseksi. Mattssonin mukaan hänelle tarjottu huoneisto oli vuokrattu Ruotsin maahanmuuttovirastolle, joka oli irtisanonut sopimuksen sillä perustella, että se oli asuinkelvoton. Asunto ei ollut kelvannut turvapaikanhakijoille, joiden mukaan asunnossa oli rottia ja torakoita.

– Hagforsin asunto oli kammottavassa kunnossa. Näin kertoi yksikönjohtaja Susanna Wahrolin maahanmuuttovirastosta Hem & Hyra -lehdelle.

Mattsonia tilanne ihmetyttää.

– Voiko kaupunginosahallinto Tukholmassa hyväksyä tuollaisen asunnon ja pakottaa asuntoa hakevan allekirjoittamaan vuokrasopimuksen ilman että he edes tietävät, millaisesta asunnosta on kysymys, Mattson pohtii Aftonbladetissa.

Spånga-Tenstan hallinto kiistää erimielisyyden

Spånga-Tenstan hallinto vaati siis Mattssonia muuttaman noin 300 kilometrin päähän, joka ei kelvannut edes maahanmuuttoviraston asiakkaille.

Hallinnon edustaja Liz Margulies kiisti Hem & Hyra -lehdessä erimielisyydet Mattssonin kanssa, muuten hän ei vastannut lehden kysymyksiin.

Aftonbladet tavoitteli Hagforsissa sijaitsevan kiistellyt asunnon vuokranantajaa, joka kiisti tiedot asunnon huonosta kunnosta ja kertoi, että asuntoa korjataan.